สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 22 พ.ย. 60
22 พ.ย. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อคืนนี้ (21 พ.ย.) ขณะที่ดัชนี Nasdaq และ S&amp;P500 ปิดทำนิวไฮด้วยเช่นกัน โดยได้แรงหนุนจากผลประกอบการที่สดใสของบริษัทจดทะเบียน และข้อมูลเศรษฐกิจที่แข็งแกร่งของสหรัฐ นอกจากนี้ นักลงทุนยังคลายวิตกกังวลเกี่ยวกับร่างกฎหมายปฏิรูปภาษี หลังจากประธานาธิบดีโดนัลด์ ทรัมป์ ให้คำมั่นว่า เขาจะมอบการปรับลดภาษีครั้งใหญ่ เป็นของขวัญสำหรับชาวอเมริกันในวันคริสต์มาสปีนี้
ดัชนีเฉลี่ยอุตสาหกรรมดาวโจนส์ปิดที่ 23,590.83 จุด เพิ่มขึ้น 160.50 จุด หรือ +0.69% ดัชนี Nasdaq ปิดที่ 6,862.48 จุด เพิ่มขึ้น 71.76 จุด หรือ +1.06% และดัชนี S&amp;P500 ปิดที่ 2,599.03 จุด เพิ่มขึ้น 16.89 จุด หรือ +0.65%
 
ตลาดหุ้นยุโรปปิดบวกเมื่อคืนนี้ (21 พ.ย.) โดยได้ปัจจัยหนุนจากผลประกอบการที่แข็งแกร่งของบริษัทจดทะเบียน ซึ่งรวมถึงอีซีเจ็ท และโฟล์คสวาเกน นอกจากนี้ นักลงทุนยังคลายความวิตกกังวลเกี่ยวกับสถานการณ์การเมืองในเยอรมนี หลังจากนางอังเกลา แมร์เคิล นายกรัฐมนตรีเยอรมนีได้ประกาศความพร้อมที่จะเป็นผู้นำพรรคสหภาพประชาธิปไตยคริสเตียน (CDU) ในการชิงตำแหน่งนายกรัฐมนตรีอีกครั้ง หากมีการเลือกตั้งใหม่ หลังจากที่ประสบความล้มเหลวในการเจรจาจัดตั้งรัฐบาลผสม
ดัชนี Stoxx Europe 600 ปรับตัวขึ้น 0.4% ปิดที่ 388.10 จุด
ดัชนี DAX ตลาดหุ้นเยอรมันปิดที่ 13,167.54 จุด เพิ่มขึ้น 108.88 จุด หรือ +0.83% ดัชนี CAC-40 ตลาดหุ้นฝรั่งเศสปิดที่ 5,366.15 จุด เพิ่มขึ้น 25.70 จุด หรือ +0.48% ดัชนี FTSE 100 ตลาดหุ้นลอนดอนปิดที่ 7,411.34 จุด เพิ่มขึ้น 21.88 จุด หรือ +0.30%
 
ตลาดหุ้นลอนดอนปิดในแดนบวกเมื่อคืนนี้ (21 พ.ย.) ด้วยแรงหนุนจากการพุ่งขึ้นอย่างแข็งแกร่งของหุ้นอีซีเจ็ท นอกจากนี้นักลงทุนยังจับตารายงานผลประกอบการของบริษัทจดทะเบียนหลายแห่ง
ดัชนี FTSE 100 เพิ่มขึ้น 21.88 จุด หรือ +0.30% ปิดที่ 7,411.34 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (21 พ.ย.) โดยนักลงทุนเริ่มกลับเข้าซื้อเก็งกำไรก่อนที่การประชุมกลุ่มประเทศผู้ส่งออกน้ำมัน (โอเปก) จะมีขึ้นในสัปดาห์หน้า ขณะเดียวกันนักลงทุนจับตารายงานสต็อกน้ำมันดิบของสหรัฐซึ่งจะมีการเปิดเผยในวันนี้
สัญญาน้ำมันดิบ WTI ส่งมอบเดือนม.ค. เพิ่มขึ้น 41 เซนต์ หรือ 0.7% ปิดที่ 56.83 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. เพิ่มขึ้น 35 เซนต์ หรือ 0.6% ปิดที่ 62.57 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (21 พ.ย.) โดยได้ปัจจัยหนุนจากการอ่อนค่าของสกุลเงินดอลลาร์ อย่างไรก็ตาม การที่ตลาดหุ้นนิวยอร์กพุ่งทำนิวไฮและการเปิดเผยข้อมูลเศรษฐกิจที่แข็งแกร่งของสหรัฐ ได้สกัดแรงบวกของตลาดทองคำในระหว่างวัน
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 6.40 ดอลลาร์ หรือ 0.50% ปิดที่ระดับ 1,281.70 ดอลลาร์/ออนซ์
สัญญาโลหะเงินส่งมอบเดือนเดือนธ.ค. เพิ่มขึ้น 11.8 เซนต์ หรือ 0.70% ปิดที่ 16.96 ดอลลาร์/ออนซ์
สัญญาพลาตินัมส่งมอบเดือนม.ค. พุ่งขึ้น 14.4 ดอลลาร์ หรือ 1.56% ปิดที่ 938.00 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 1.1% ปิดที่ 996.50 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (21 พ.ย.) ขณะนักลงทุนจับตาถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ซึ่งมีขึ้นหลังจากที่ตลาดปิดทำการ นอกจากนี้ตลาดยังจับตารายงานการประชุมประจำวันที่ 31 ต.ค.-1 พ.ย.ของเฟด ซึ่งจะเปิดเผยในวันนี้ตามเวลาสหรัฐ
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1745 ดอลลาร์ จากระดับ 1.1734 ดอลลาร์ ในขณะที่ปอนด์แข็งค่าขึ้นแตะ 1.3244 ดอลลาร์ จากระดับ 1.3242 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7581 ดอลลาร์ จากระดับ 0.7548 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 112.38 เยน จากระดับ 112.64 เยน และอ่อนค่าลงเมื่อเทียบกับฟรังก์สวิส ที่ระดับ 0.9915 ฟรังก์สวิส จากระดับ 0.9929 ฟรังก์สวิส